**๑.ชื่อผลงาน/โครงการพัฒนา** : โครงการร้านยามีส่วนร่วมในการป้องกันและแก้ไขปัญหาโรคติดต่อทางเพศสัมพันธ์

**๒.คำสำคัญ :** โรคติดต่อทางเพศสัมพันธ์, ร้านยา

**๓.สรุปผลงานโดยย่อ :** จากผลการดำเนินโครงการ ก่อให้เกิดเครือข่ายการดูแล รักษาโรคติดต่อทางเพศสัมพันธ์ ตามมาตรฐาน อย่างครอบคลุม และการคัดกรอง ค้นหา ผู้ติดเชื้อเอชไอวี/เอดส์รายใหม่

**๔.ชื่อและที่อยู่ขององค์กร :** กลุ่มงานโรคเอดส์ วัณโรค และโรคติดต่อทางเพศสัมพันธ์ โรงพยาบาลมหาสารคาม

๑๖๘ ถนนผดุงวิถี ตำบลตลาด อำเภอเมือง จังหวัดมหาสารคาม ๔๔๐๐๐

**๕.สมาชิกทีม :**

๑.นายแพทย์สุชาติ ทองแป้น ตำแหน่ง นายแพทย์ชำนาญการพิเศษ

๒.นางเกศมุกดา จันทร์ศิริ ตำแหน่ง พยาบาลวิชาชีพชำนาญการ

๓.เภสัชกรอดิศักดิ์ ถมอุดทา ตำแหน่ง เภสัชกรชำนาญการ

๔.เภสัชกรหญิงปริญา ถมอุดทา ตำแหน่ง เภสัชกรชำนาญการ

๕.เภสัชกรหญิงกษมา ลิ้มสุวรรณ เภสัชกรเอกชน (ร้านยาชูศักดิ์)

๖.นางวัชรา มีไธสง ตำแหน่ง พยาบาลวิชาชีพชำนาญการ

๗.นายจักรินทร์ ทับแสง ตำแหน่ง นักกายภาพบำบัดชำนาญการ

๘.นายทองพูล มาพล ตำแหน่ง ลูกจ้างชั่วคราว

**๖.เป้าหมาย :**

เพื่อสร้างเครือข่ายการดูแล รักษาโรคติดต่อทางเพศสัมพันธ์ และร้านขายยาในเขตรับผิดชอบ ให้บริการดูแล รักษาโรคติดต่อทางเพศสัมพันธ์ ได้ตามมาตรฐานกรมควบคุมโรค กระทรวงสาธารณสุข อย่างครอบคลุม

**๗.ปัญหาและสาเหตุโดยย่อ :**

จากการปฏิรูประบบราชการปี ๒๕๔๕ สำนักงานสาธารณสุขจังหวัดมหาสารคามได้โอนงานคลินิกโรคติดต่อทางเพศสัมพันธ์ให้โรงพยาบาลมหาสารคามดำเนินงานต่อในปี ๒๕๔๖ โดยให้บริการในรูปแบบผู้ป่วยนอกทั่วไป พบปัญหาในเรื่องระบบบริการไม่ได้ตามมาตรฐานของกรมควบคุมโรค จึงได้มีการปรับเปลี่ยนระบบบริการหลายรูปแบบอย่างต่อเนื่อง แต่ก็ยังพบปัญหาในการให้บริการ พบว่ากิจกรรมบริการดำเนินการไม่ต่อเนื่อง จากปัญหาบุคลากรขาดความรู้ความเข้าใจ ขาดประสบการณ์ในการดำเนินงานควบคุมโรคติดต่อทางเพศสัมพันธ์ ไม่มีคลินิกเฉพาะทำให้ผู้รับบริการไม่สามารถเข้าถึงบริการ ต่อมาในปี ๒๕๕๐ จึงได้จัดให้มีการTraining การดำเนินงานให้กับบุคลากรผู้รับผิดชอบงาน และ ได้เปิดให้บริการคลินิกโรคติดต่อทางเพศสัมพันธ์ โรงพยาบาลมหาสารคาม โดยให้บริการแบบ One Stop Service สถานที่ ณ “บ้านร่มเย็น” กลุ่มงานโรคเอดส์ วัณโรค และโรคติดต่อทางเพศสัมพันธ์ เริ่มเปิดให้บริการในวันที่ ๑๕ กุมภาพันธ์ ๒๕๕๐ หลังจากเปิดให้บริการระยะเวลา ๒ เดือน มีผู้เข้ารับบริการน้อยมาก จึงได้ค้นหาปัญหา พร้อมทั้งทำการสำรวจร้านขายยาในเขตพื้นที่รับผิดชอบพบว่าผู้ป่วยโรคติดต่อทางเพศสัมพันธ์ส่วนใหญ่เข้ารับบริการที่ร้านขายยา โดยเฉพาะกลุ่มเยาวชน ซึ่งเป็นวัยที่ต้องการความสะดวกฉับไว มีขั้นตอนการบริการกระชับ ไม่ซับซ้อน เมื่อพบปัญหาสุขภาพ โดยเฉพาะปัญหาสุขภาพด้านเพศ ซึ่งเป็นเรื่องที่ไม่อยากสื่อสารให้ใครรับรู้ จึงได้เข้ารับบริการที่ร้านยาเป็นส่วนมาก ดังนั้น กลุ่มงานโรคเอดส์ วัณโรค และโรคติดต่อทางเพศสัมพันธ์ โรงพยาบาลมหาสารคาม จึงได้จัดทำโครงการร้านขายยามีส่วนร่วมในการป้องกันและแก้ไขปัญหาโรคติดต่อทางเพศสัมพันธ์ ขึ้น

**๘.กิจกรรมการพัฒนา :**

กลุ่มงานโรคเอดส์ วัณโรค และโรคติดต่อทางเพศสัมพันธ์ โรงพยาบาลมหาสารคามจึงได้จัดทำโครงการร้านขายยามีส่วนร่วมในการป้องกันและแก้ไขปัญหาโรคติดต่อทางเพศสัมพันธ์ โดยเริ่มดำเนินการในเดือนพฤษภาคม ๒๕๕๐ มีร้านขายยาที่เข้าร่วมโครงการจำนวน ๓ ร้าน โดยได้รับสนับสนุนด้านวิชาการ และมาตรฐานการรักษา จาก สำนักงานควบคุมป้องกันโรคที่ ๖ ขอนแก่น กลุ่มงานโรคเอดส์ วัณโรค และโรคติดต่อทางเพศสัมพันธ์ โรงพยาบาลมหาสารคาม สร้างช่องทางการเชื่อมต่อ และส่งต่อผู้ป่วยจากร้านยาโดยการจัดทำเอกสารการส่งต่อ การใช้การสื่อสารผ่านโทรศัพท์และสังคมออนไลน์ ระหว่างร้านยาและบ้านร่มเย็น หรือระหว่างบ้านร่มเย็นและผู้มารับบริการ ทำให้เกิดความสัมพันธภาพของผู้ให้บริการและผู้รับบริการ นอกจากนั้นยังลดความซับซ้อนของการให้บริการตรวจ รักษาโรคติดต่อทางเพศสัมพันธ์ อีกทั้งโรงพยาบาลได้ทำป้ายสัญลักษณ์ ว่าร้านยานี้ได้ให้การรักษาโรคติดต่อทางเพศสัมพันธ์ตามมาตรฐานการรักษา นอกจากนั้นยังได้เพิ่มการบริการตรวจคัดกรอง ค้นหาผู้ติดเชื้อเอชไอวี/เอดส์ รายใหม่ ร่วมกับการตรวจ รักษาโรคติดต่อทางเพศสัมพันธ์ร่วมด้วย จากผลการดำเนินงาน พบว่าผู้ป่วยโรคติดต่อทางเพศสัมพันธ์ที่เข้ารับบริการที่ร้านขายยาได้รับการรักษาตามมาตรฐานของกรมควบคุมโรคอย่างต่อเนื่องจนหายขาดและเกิดระบบการส่งต่อผู้ป่วยเข้าคลินิกโรคติดต่อทางเพศสัมพันธ์ โรงพยาบาลมหาสารคาม และได้มีร้านขายยาขอเสนอเข้าร่วมโครงการอีก จำนวน ๗ ร้าน ในปี ๒๕๕๑ จำนวนผู้รับบริการได้เข้าถึงระบบบริการในโรงพยาบาลมหาสารคามมากขึ้น โดยผ่านช่องทางด่วนร้านยาในโครงการ ปี ๒๕๕๒ จึงได้ขยายร้านยาเพิ่มเป็น ๒๒ ร้าน สามารถเข้าถึงบริการช่องทางด่วนในโรงพยาบาลมหาสารคามและได้รับการดูแลรักษาตามมาตรฐานกรมควบคุมโรค ทั้งในร้านยาและในโรงพยาบาลในกรณีมีความจำเป็นต้องส่งต่อ โรงพยาบาลมหาสารคามเห็นความสำคัญและประโยชน์ที่ผู้รับบริการจะได้รับจึงได้ขยายเครือข่ายร้านยา ในปี ๒๕๕๓ อีกจำนวน ๘ ร้าน ในปี ๒๕๕๔ อีกจำนวน ๘ ร้าน จนปัจจุบันมีร้านยาที่เข้าร่วมโครงการ รวมทั้งสิ้น ๓๘ ร้าน จนเกิดเป็นเครือข่ายในการดูแลโรคติดต่อทางเพศสัมพันธ์ และมีโครงการจะขยายต่อไปเรื่อยๆ จนครอบคลุมทุกพื้นที่ที่รับผิดชอบ และขยายไปในระดับอำเภอ

**๙.การประเมินผลการเปลี่ยนแปลง :**

จากการดำเนินโครงการร้านยามีส่วนร่วมในการป้องกันและแก้ไขปัญหาโรคติดต่อทางเพศสัมพันธ์ โดยการสร่างเครือข่ายระหว่างร้านยาและโรงพยาบาลมหาสารคาม โดยให้เกิดการบริการผู้ป่วยโรคติดต่อทางเพสสัมพันธ์ที่กระชับ ไม่ซับซ้อน และเกิดความไว้วางใจ ส่งผลให้

๙.๑.จำนวนผู้เข้ารับบริการโรคติดต่อทางเพศสัมพันธ์

|  |  |  |  |
| --- | --- | --- | --- |
| ปี พ.ศ.  จำนวนผู้ป่วย (ราย) | ๒๕๕๓ | ๒๕๕๔ | ๒๕๕๕ |
| จำนวนผู้มารับบริการ โรคติดต่อทางเพศสัมพันธ์ | ๓๘๔ | ๔๗๔ | ๔๒๒ |
| จำนวนผู้มารับบริการส่งต่อจากร้านยา | ๑๕ | ๗๐ | ๘๘ |

๙.๒.การประเมินผลการดำเนินงานโรคติดต่อทางเพศสัมพันธ์ โดยใช้ STIQUAL Program ประจำปี ๒๕๕๕ พบว่า

๙.๒.๑.การดำเนินงานโรคติดต่อทางเพศสัมพันธ์ พบว่ามีความครอบคลุมในการซักประวัติพฤติกรรมเสี่ยง การตรวจรักษาโรคติดต่อทางเพศสัมพันธ์ และการค้นหา คัดกรอง สถานะการติดเชื้อเอชไอวี/เอดส์ และการให้บริการป้องกันโรคติดต่อทางเพศสัมพันธ์ และเอชไอวี/เอดส์ ร่วมด้วย



๙.๒.๒.การให้การปรึกษาเพื่อตรวจหาเชื้อเอชไอวี/เอดส์ ด้วยความสมัครใจ ในผู้ป่วยโรคติดต่อทางเพศสัมพันธ์ ส่งผลให้ผู้ติดเชื้อเอชไอวี/เอดส์ เข้าถึงบริการรักษาด้วยยาต้านไวรัส ได้อย่างรวดเร็ว

**๑๐.บทเรียนที่ได้รับ :**

จากการถอดบทเรียนการดำเนินโครงการร้านยามีโครงการร้านยามีส่วนร่วมในการป้องกันและแก้ไขปัญหาโรคติดต่อทางเพศสัมพันธ์ ทำให้เกิดเครือข่ายของการดูแล รักษาโรคติดต่อทางเพศสัมพันธ์ และการเข้าถึงบริการการตรวจคัดกรอง และค้นหาผู้ติดเชื้อเอชไอวี/เอดส์ รายใหม่ ส่งผลให้เกิดเครือข่ายการให้การปรึกษาเพื่อตรวจหาเชื้อเอชไอวี/เอดส์ ด้วยความสมัครใจขึ้น โดยมีสิ่งสำคัญ คือ

๑๐.๑.ผู้ให้บริการ มีทัศนคติและมองเห็นความสำคัญของตนเองในการมีส่วนร่วมดูแล ผู้ป่วยโรคติดต่อทางเพศสัมพันธ์ และเข้าใจในวิถีชีวิตของผู้ป่วย จนทำให้เกิดความประทับใจในการเป็นผู้ให้ เกิดมิตรภาพร่วมกันระหว่างผู้ให้บริการกับผู้รับบริการ และเครือข่ายผู้ให้บริการด้วยกันเอง ในการร่วมกันหาแนวทางแก้ปัญหาที่เกิดขึ้น อีกทั้งทักษะการให้การปรึกษา ที่ก่อให้เกิดความเข้าใจในผู้มารับบริการ ไม่ตื่นเต้นตกใจกับพฤติกรรมของผู้มารับบริการ ไม่ประเมินผู้มารับบริการจากภายนอก มีความอดทน ใจเย็นและจริงใจ ในการให้บริการ อีกทั้งหาความรู้ในด้านต่างๆมาเพิ่มเติม จนสามารถเข้าถึงผู้มารับบริการได้ ทำให้ผู้รับบริการเกิดความไว้วางใจ และเล่าปัญหาที่แท้จริงให้ฟัง สามารถแก้ไขปัญหาได้อย่างครอบคลุม ในบางครั้งอาจส่งต่อให้กลุ่มผู้ป่วยได้พูดคุยหรือปรึกษากันเอง ทำให้เกิดความเข้าใจ และเข้าถึงกันมากขึ้น ทำให้ผู้รับบริการคิดว่าไม่มีเพียงตนเองเท่านั้นที่เกิดเหตุการณ์แบบนี้

๑๐.๒.สถานที่บริการ จะต้องเข้าถึงได้ง่าย มีสัญลักษณ์บ่งบอกที่ชัดเจนว่าให้บริการเกี่ยวกับโรคติดต่อทางเพศสัมพันธ์ มีขั้นตอนการให้บริการที่กระชับ ไม่ซับซ้อน ให้บริการแบบ one stop service และสิ่งสำคัญมีระบบเก็บรักษาความลับของผู้มารับบริการ

๑๐.๓.การเพิ่มช่องทางการเข้าถึงการบริการ ในเรื่องการให้การปรึกษา การสื่อสารกับผู้มารับบริการเพิ่มขึ้น เช่นการใช้ช่องทางผ่านสังคมออนไลน์ (Facebook, Line) เป็นต้น และมีการประชาสัมพันธ์ในเรื่องความรู้ และสถานการณ์โรคติดต่อทางเพศสัมพันธ์ ให้มากขึ้น โดยเฉพาะกลุ่มเป้าหมาย

๑๐.๔.เครือข่ายร้านยา ทั้งในส่วนภาครัฐ และเอกชน เมื่อมองเห็นว่าเป็นการสร้างคุณค่า เป็นประโยชน์ต่อสังคม ช่วยลดโรค โดยเฉพาะกลุ่มผู้ป่วยโรคติดต่อทางเพศสัมพันธ์ ได้ประโยชน์ทางสาธารณสุขครบทั้ง ๔ ด้าน ไม่ว่าจะเป็นการส่งเสริมสุขภาพ การป้องกันโรค การรักษาโรค และฟื้นฟู มีลักษณะของเครือข่ายที่มีระบบส่งต่อที่ดี มีศูนย์กลางเข้มแข็ง มีความต่อเนื่อง และมีบริการเชิงรุก เกิดจากการมองเห็นความสำคัญร่วมกัน วางแนวทางร่วมกันในการส่งต่อ และมีข้อตกลงการประสานงานในการส่งคืนข้อมูลทั้งไปและกลับให้กับร้านยา โดยมีการติดตาม การรวบรวมรายงาน การส่งมอบถุงยางอนามัย เพื่อใช้แจกจ่ายให้กับผู้ป่วยที่มารับบริการที่ร้านยา ซึ่งความสัมพันธ์ที่เกิดขึ้น เบื้องต้นเกิดจากการรู้จักกัน ความผูกพัน การยอมรับและความไว้วางใจ ของโรงพยาบาลมหาสารคาม และร้านยา เมื่อเห็นว่าเป็นสิ่งที่เป็นประโยชน์ต่อส่วนรวมจึงเกิดการร่วมมือ ตกลงกันในการร่วมมือการดำเนินงานจนเกิดเครือข่ายการทำงานที่มีประสิทธิภาพ

**๑๑.การติดต่อกับทีมงาน :**

นางเกศมุกดา จันทร์ศิริ ตำแหน่ง พยาบาลวิชาชีพชำนาญการ

กลุ่มงานโรคเอดส์ วัณโรค และโรคติดต่อทางเพศสัมพันธ์ โรงพยาบาลมหาสารคาม

๑๖๘ ถนนผดุงวิถี ตำบลตลาด อำเภอเมือง จังหวัดมหาสารคาม ๔๔๐๐๐

โทรศัพท์ ๐๔๓-๗๔๐๙๙๓ ต่อ ๑๗๖, ๐๔๓-๗๑๑๒๘๙ โทรสาร ๐๔๓-๗๑๑๒๘๙

โทรศัพท์มือถือ ๐๘๑-๒๖๑๗๗๓๖

E-mail : [ketmook06@hotmail.com](mailto:ketmook06@hotmail.com), [banromyen@hotmail.com](mailto:banromyen@hotmail.com)